b'\n_START_ARTICLE_\nLaterano susitarimas\n_START_PARAGRAPH_\nLaterano susitarimas \xe2\x80\x93 1929 m. vasario 11 d. Laterano r\xc5\xabmuose pasira\xc5\xa1ytas tarp Italijos ir \xc5\xa0ventojo Sosto susitarimas. Susitarim\xc4\x85 sudar\xc4\x97 trys dokumentai: politin\xc4\x97 sutartis, kuria buvo pripa\xc5\xbe\xc4\xafstamas \xc5\xa0ventojo Sosto suverenitetas Vatikano mieste, konkordatas, reguliuojantis Katalik\xc5\xb3 ba\xc5\xbeny\xc4\x8dios pad\xc4\x97t\xc4\xaf Italijoje ir finansinis susitarimas d\xc4\x97l kompensacijos \xc5\xa0ventajam Sostui u\xc5\xbe prarastas teritorijas bei nuosavyb\xc4\x99.\n_START_SECTION_\nIstorija\n_START_PARAGRAPH_\nSusitarimas u\xc5\xbebaig\xc4\x97 Italijos ir \xc5\xa0v. Sosto konflikt\xc4\x85 d\xc4\x97l Romos, prasid\xc4\x97jus\xc4\xaf 1870 m., kai susivienijus Italijai, prie jos buvo prijungta Popie\xc5\xbeiaus valstyb\xc4\x97. 1871 m. Italijos vyriausyb\xc4\x97 garantavo popie\xc5\xbeiui Pijui IX, taip pat jo \xc4\xafp\xc4\x97diniams teis\xc4\x99 naudotis Vatikanu ir Laterano r\xc5\xabmais bei kasmetin\xc4\x99 pinigin\xc4\x99 kompensacij\xc4\x85. Ta\xc4\x8diau Katalik\xc5\xb3 ba\xc5\xbeny\xc4\x8dia, siekdama b\xc5\xabti nepriklausoma, si\xc5\xablom\xc5\xb3 kompensacij\xc5\xb3 nepripa\xc5\xbeino, o popie\xc5\xbeiai skelb\xc4\x97si esantys Vatikano belaisviais. 1926 m. d\xc4\x97l Vatikano statuso prasid\xc4\x97jo Italijos ir popie\xc5\xbeiaus derybos, trukusios trejus metus. Laterano susitarim\xc4\x85 pasira\xc5\xa1\xc4\x97 Italijos ministras pirmininkas B. Musolinis ir Vatikano valstyb\xc4\x97s sekretorius, kardinolas P. Gasparri.\n_START_SECTION_\nSusitarimo nuostatai\n_START_PARAGRAPH_\nPagal Laterano susitarim\xc4\x85, popie\xc5\xbeius \xc4\xafsipareigojo b\xc5\xabti neutralus tarptautiniuose santykiuose, nedalyvauti Italijos vidaus politiniame gyvenime. Roma pripa\xc5\xbeinta pasaulio katalik\xc5\xb3 centru, o katalikyb\xc4\x97 \xe2\x80\x93 Italijos valstyb\xc4\x97s remiama religija. Laterano susitarimas 1947 m. buvo inkorporuotas \xc4\xaf Italijos konstitucij\xc4\x85. 1984 m. pasira\xc5\xa1ytas naujas susitarimas, kuriuo katalikyb\xc4\x97 nebelaikoma Italijos valstyb\xc4\x97s remiama religija, ta\xc4\x8diau 0,8\xc2\xa0% pajam\xc5\xb3 mokes\xc4\x8dio dalis pasirinktinai gali b\xc5\xabti pervesta bet kuriai Italijos pripa\xc5\xbe\xc4\xafstamai religinei bendruomenei arba socialin\xc4\x97ms reikm\xc4\x97ms. Pagal 1984 m. susitarim\xc4\x85, panaikintas privalomas religijos mokymas valstybin\xc4\x97se mokyklose.'